Diari Oficial de la Generalitat Valenciana


Sumari del DOGV 8946, del 06-11-2020 (2020/9359)

DECRET 16/2020, de 5 de novembre, del president de la Generalitat, pel qual es prorroga la mesura de restricció d'entrada i eixida de persones del territori de la Comunitat Valenciana, adoptada en el Decret 15/2020, de 30 d'octubre, de mesures temporals i excepcionals a la Comunitat Valenciana, com a conseqüència de la situació de crisi sanitària ocasionada per la Covid-19 i a l'empara de la declaració de l'estat d'alarma, i s'adopten unes altres mesures.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2020/11/05/16/dof/vci/html**

### Dades del document

Número de DOGV
:   8946

Data del DOGV
:   06-11-2020

Secció del DOGV
:   I. DISPOSICIONS GENERALS

Número del document
:   2020/9359


Data del document
:   05-11-2020

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * mobilitat geogràfica
    * estat d'emergència
    * infracció
    * malaltia infecciosa
    * política sanitària
    * legislació
    * salut pública

DECRET 16/2020, de 5 de novembre, del president de la Generalitat, pel qual es prorroga la mesura de restricció d'entrada i eixida de persones del territori de la Comunitat Valenciana, adoptada en el Decret 15/2020, de 30 d'octubre, de mesures temporals i excepcionals a la Comunitat Valenciana, com a conseqüència de la situació de crisi sanitària ocasionada per la Covid-19 i a l'empara de la declaració de l'estat d'alarma, i s'adopten unes altres mesures. [2020/9359]  
Mitjançant el Reial decret 926/2020, de 25 d'octubre, el Govern d'Espanya ha declarat l'estat d'alarma per a contindre la propagació d'infeccions causades pel SARS-CoV-2, en tot el territori nacional, a l'empara de l'article 116.2 de la Constitució i de l'article 4 de la Llei orgànica 4/1981, d'1 de juny, dels estats d'alarma, excepció i setge.  
  
Mitjançant el Reial decret 956/2020, de 3 de novembre, es prorroga l'estat d'alarma, amb l'autorització prèvia del Ple del Congrés dels Diputats, que s'estendrà des de les 00.00 hores del dia 9 de novembre de 2020 fins a les 00.00 hores del dia 9 de maig de 2021.  
Durant el període de vigència de l'estat d'alarma activat i la seua pròrroga, en cada comunitat autònoma i ciutat amb estatut d'autonomia, l'autoritat competent delegada és qui ostenta la presidència de la comunitat autònoma o de la ciutat amb estatut d'autonomia, en els termes establits en el reial decret.  
Les autoritats competents delegades estan habilitades per a dictar, per delegació del Govern d'Espanya, les ordres, resolucions i disposicions per a l'aplicació del que es preveu en els articles 5 a 11.  
L'article 6 del Reial decret 926/2020, de 25 d'octubre, en relació amb els articles 9 i 10 del reial decret esmentat, estableix la possibilitat de limitar l'entrada i eixida dels territoris de les comunitats autònomes i ciutats amb estatut d'autonomia, amb certes excepcions, amb el propòsit de reduir substancialment la propagació del virus.  
  
A l'empara d'aquell, i mitjançant el Decret 15/2020, de 30 d'octubre, del president de la Generalitat, s'han adoptat mesures temporals i excepcionals a la Comunitat Valenciana per mitjà de les quals s'ha restringit l'entrada i l'eixida de persones del territori de la Comunitat Valenciana excepte per als desplaçaments, adequadament justificats, pels motius que s'hi especifiquen, per un període de set dies naturals des de les 12.00 hores del dia 30 d'octubre de 2020.  
La situació epidemiològica actual aconsella prorrogar aquesta mesura durant set dies naturals més, a l'efecte de frenar els contagis que s'estan produint. No obstant això, s'estima necessari establir, com a excepció a aquesta mesura, el desplaçament per a la pràctica d'esports no professionals.  
Addicionalment, atesa la situació de l'evolució de la Covid-19 als municipis d'Elda i Petrer, se'n decreta el tancament perimetral, si bé es considera tots dos, atés que estan units en la trama urbana, com un únic nucli poblacional, i es restringeix l'entrada i l'eixida de persones d'aquest nucli, excepte en el cas de desplaçaments justificats previstos en l'apartat segon d'aquest decret.  
  
Finalment, es procedeix a la concreció d'aforaments per a la limitació de permanència en llocs de culte, de conformitat amb el que s'estableix en l'article 8 del Reial decret 926/2020.  
Per tot això, d'acord amb l'habilitació establida en l'article 2, apartat 2, del Reial decret 926/2020, de 25 d'octubre, pel qual es declara l'estat d'alarma per a contindre la propagació d'infeccions causades pel SARS-CoV-2, tenint en compte la valoració global d'indicadors sanitaris, epidemiològics, socials, econòmics i de mobilitat, i sobre la base dels informes de la Conselleria de Sanitat Universal i Salut Pública,  
  
DECRETE  
  
Primer  
Es prorroga la mesura de restricció d'entrada i eixida de persones del territori de la Comunitat Valenciana, adoptada en el Decret 15/2020, de 30 d'octubre, del president de la Generalitat, durant set dies naturals més, en els termes que s'hi especifiquen.  
Entre les excepcions contemplades en el punt segon d'aquest decret s'inclouen els desplaçaments dels esportistes, entrenadors, jutges o àrbitres federats, per a realitzar activitats esportives federades de competició oficial, degudament acreditats mitjançant una llicència esportiva o un certificat federatiu.  
  
Segon  
Declarar, amb caràcter transitori, el confinament dels municipis d'Elda i Petrer, si bé es consideren tots dos, en conjunt, com un únic nucli poblacional, i restringir l'entrada i l'eixida de persones d'aquest nucli poblacional durant un període de catorze dies naturals, comptats a partir del moment que es determina en l'apartat 2 de la disposició final única d'aquest decret.  
A aquests confinaments s'aplicaran les mateixes excepcions que estan previstes per al confinament perimetral de la Comunitat Valenciana en l'apartat segon del Decret 15/2020, de 30 d'octubre, del president de la Generalitat, pel qual s'adopten mesures temporals i excepcionals a la Comunitat Valenciana, com a conseqüència de la situació de crisi sanitària ocasionada per la Covid-19, i a l'empara de la declaració de l'estat d'alarma (DOGV 8940, 30.10.2020), i en l'apartat primer d'aquest Decret.  
  
Tercer  
La permanència en llocs de culte per a reunions, celebracions i trobades religioses, incloses les cerimònies nupcials o altres celebracions religioses específiques, no podrà superar el 30% del seu aforament. L'aforament màxim haurà de publicar-se en un lloc visible de l'espai destinat al culte i s'hauran de complir les mesures generals de seguretat i higiene establides per les autoritats sanitàries.  
  
  
DISPOSICIÓ FINAL  
  
Única. Efectes  
1. La pròrroga adoptada en l'apartat primer del present decret tindrà plens efectes des de les 12.00 hores del dia 6 de novembre de 2020.  
  
2. Les mesures adoptades en els apartats segon i tercer del present decret tindran plens efectes des de les 00.00 hores del dia 7 de novembre de 2020.  
  
Contra el present decret es podrà interposar un recurs contenciós administratiu en el termini de dos mesos a partir de l'endemà de ser publicat, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es disposa en l'article 10 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 5 de novembre de 2020  
  
El president de la Generalitat,  
XIMO PUIG I FERRER


Còpia Permalink ELI